.NET TWAIN image scanner - CodeProject 10,447,766 members (55,637 online) Workspaces Home
Last Visit: 31-Dec-99 18:00 Last Update: 8-Mar-14 7:00Refresh1 Die Kaap was weer Hollands oftewel, die Kaap was in Holland
Die naweek van 17-19 Junie het die portale en verhoÃ« van die Koninklike Instituut vir die Trope in Amsterdam behoorlik gegons met bekendes en minder bekendes van heinde en verre.
Die naweek van 17-19 Junie het die portale en verhoë van die Koninklike Instituut vir die Trope in Amsterdam behoorlik gegons met bekendes en minder bekendes van heinde en verre. Die atmosfeer was gelaai met energie en opwinding in afwagting vir die eerste unieke historiese Afrikaanse taalfees in Nederland. Met ‘n glasie Bolandse rooi en La Motte ‘hapjes’ in die hand, het die fees afgeskop met groot name uit Suid-Afrika. Voor ‘n hoofsaaklik Nederlandse, Vlaamse en Suid-Afrikaanse gehoor is daar met Afrikaans gepronk op ’n verhoog wat omskep is in ‘n betowerende kombinasie van Afrikaase letterkunde, poësie, toneel, ligte musiek en uitstallings.
Die kunstenaars het ou bekendes aan die Nederlandse publiek ingesluit, soos David Kramer, Amanda Strydom, Breyten Breytenbach en Gert Vlok Nel, asook Chris Chameleon, wie gereeld gesig kom wys in Nederland. Daar was ook vele eksotiese verrassings, insluitende Denise Jannah, EKM Dido, Niël Rademan & Calvin Ngcaku en Themba Ndimande.
Amanda Strydom se treffende feesopening was so kragtig dat dit vele emosies in my ontlok het. Die baie-name-man van die Afrikaanse digkuns, Breyten Breytenbach, tesame met David Kramer in ’n uitgelate Kramer-danspas (ongelukkig sonder die bekende rooi skoene) het die fees met styl afgeskop en binne sekondes na David se verskyning op die verhoog het daar ‘n ‘Worcestersous’ uit die gehoor opgeklink. Dié van julle wat die Worcester-area ken is sekerlik bekend met die advertensieborde van Klipdrift brandewyn, oftewel ‘Worcestersous’. Met Kramer se hartverskeurende “Botteltjie blou” is ek dadelik teruggeneem na die koue Bolandse wintersoggende waar hawelose bergies saamkring met ’n botteltjie spirits in die een hand en ’n witbrood onder die arm. Voor ek nog kon dink aan trane, trek die gehoor weg en sing “Bokkie” saam met Kramer en met trane dadelik vergete het ek sommer dadelik ‘tuis’ gevoel as ou Worcesteriet, met mede oud-Worcesteriet, David, in aksie. Die energie was amper op breekpunt toe Kramer wegtrek met ‘Biscuits en biltong ek is ’n Weskusklong’.
Gert Vlok Nel, besadigde digter, het vervolgens die gehipnotiseerde gehoor geneem op ‘n ‘road trip’ deur die Groot Karoo in ‘n aaneenskakeling van woorde en klanke wat Beaufort-Wes op die wêreldkaart van kultuur geplaas het.
Saterdag se program was gelaai met optredes. ‘n Praatjie deur Breyten Breytenbach en Ena Jansen oor die geskiedenis van Afrikaans, is gevolg deur ’n intieme duetprogram van Denise Jannah en haar kitaarspeler, Wolf Martini. Hierdie tweestuks het die gehoor betower met getoonsette gedigte van bekende skrywers. Wat spesifiek opgeval het, was ‘n gediggie deur die Nederlandse digter Hans Andreas, wat aan Denise voorgedra is deur ‘n hawelose by ’n busstop – uit desperaatheid vir ‘n paar sente. Denise, ‘n onbekende vir my, maar sekerlik ‘n bekende vir die meeste van julle, het ook aan die wyle Taliep Petersen erkenning gee vir sy bydrae en vermoë om menslikheid te demonstreer deur sy musiek en drama.
Dr. Michael le Cordeur, (Professor in Opvoedkunde by die Universiteit van Stellenbosch en Ondervoorsitter van die Afrikaanse Taalraad) het ‘n deeglik nagevorsde lesing gelewer oor die kosbare en ryk geskiedenis van die bydrae van die kleurlinggemeenskap tot die Afrikaanse taal. Heidelberg se eie klassieke kabaret-boereseun, Niël Rademan, het ‘n gepaste kombinasie van Afrikaanse volksmusiek en Europese chansons gelewer en Rademan, [die selfverklaarde kunsteNAR, woordeNAR (woord + moordenaar) en ‘hoerkind van kabaret’] is begroet met byna oorverdowerende applous na sy uitmuntende afsluititem; die welbekende Spaanse ‘Beame Mucho’.
Verdere literatuur is voorgedra deur Breyten Breytenbach, Etienne van Heerden, Ronelda Kamfer, EKM Dido en Marita van der Vyver, met ‘n afsluiting van die aand deur die alombekende Chris Chameleon.
Die naweek was ‘n informele gegons van gaste, kunstenaars, TV-spanne, stalletjies, biltong-en-boerewors-aromas en gratis ‘ZA wijnproverij met hapjes van La Motte’, tesame met wyne van ander welbekende kelders soos KWV en Boschendal. Dit het my regtig baie aan die ‘buzz’ van ’n besige Kersfeesmark laat dink.
Sondag is afgesluit met uitstekende optredes deur die Kaapse rapper en sanger, D’Low, met unieke ‘kwaito vannie Kaap styl’ en Calvin Ngcaku en Themba Ndimande se verhoogstuk wat die gehoor meegevoer het met hul ligte komiese politieke ondertone hier en daar. Ongelukkig kon die talentvolle Riku Latti, (wat deur baie mense beskou word as die eerste volwaardige opvolger van wyle Johannes Kerkorrel) nie betyds ‘n visum kry om op te tree nie en moes die program sonder hom voortgaan.
Met groot spyt moes ek my terughaas lughawe toe vir my vlug na Londen, en het ek dus die finale optredes van die fees met Amanda Stydrom en David Kramer gemis. Ek is egter daar weg as ‘proudly South African and Afrikaans’, wetende dat ek deel was van ‘history in the making’. Vir die eerste keer in baie jare was die Kaap weer Hollands, oftewel die Kaap was in Holland.